මෙම කරුණු අනුව දණ්ඩ නීති සංග්‍රහයේ 190, 198 සහ 215 වගන්තීන් යටතේ වන වැරදි සහකාර පොලිස් අධිකාරි අස්මඩල විසින් සිදුකර ඇති බව පැහැදිලිවන අතර මෙම නඩුවේ සැකකරුවන්වන පාඨලී චම්පික සහ දිලුම් තුසිත කුමාර යන අය සමඟ එකී වරද කිරීම සදහා කුමන්ත්‍රණය කර ඇති බවද අනාවරණය වී ඇත.හිටපු අමාත්‍ය පාඨලී චම්පික රණවක මහතාට අයත් ජීප් රථයක් රාජගිරිය ප්‍රදේශයේදී යතුරු පැදියක ගැටීමෙන් සන්දීප් සම්පත් නැමති තරුණයෙකු බරපතළ තුවාල ලැබුවේ 2016 වසරේ පෙබරවාරි 28 වැනිදායි.එම අවස්ථාවේදී ජීප් රථය පැදවූ රියදුරා ලෙස පාඨලී චම්පික රණවක මහතාගේ රියදුරෙකු වූ දිලුම් තුසිත කුමාර නැමැත්තා පොලිසියට ඉදිරිපත් වූ අතර පසුව ඔහුට ඇප හිමිවී තිබුණා.කෙසේ වෙතත් මෙම සිදුවීම සම්බන්ධයෙන් තවදුරටත් විමර්ශනය කළ කොළඹ අපරාධ කොට්ඨාසය දිලුම් තුසිත කුමාර නැමැත්තාගෙන් යළි ප්‍රකාශ ලබාගෙන තිබුණා.ඒ, පසුගිය දෙසැම්බර් 14 වැනිදා එම සැකකරු අධිකරණයට භාරවීමෙන් අනතුරුවයි.අනතුරුව කොළඹ අපරාධ කොට්ඨාසය අධිකරණයට කරුණු වාර්තා කරමින් සදහන් කර තිබුණේ සැකකරු මුල් අවස්ථාවේදී දුන් ප්‍රකාශය අනුව රිය අනතුර සිදුවන විට තමා ජීප් රථය පැදවූ බවට ප්‍රකාශ කර තිබුණද, පසුගිය ජනවාරි 4 වැනිදා ලබාදුන් ප්‍රකාශ අනුව එම මුල් ප්‍රකාශ අසත්‍ය බව සැකකරු විසින් සඳහන් කළ බවයි.මේ අතර සිද්ධිය සම්බන්ධයෙන් පසුගිය වසරේ දෙසැම්බර් 18 වැනිදා කොළඹ අපරාධ කොට්ඨාසය විසින් හිටපු අමාත්‍ය පාඨලී චම්පික රණවක මහතා අත්අඩංගුවට ගනු ලැබුවේ රිය අනතුරක් සිදුකර පුද්ගලයෙකුට බරපතළ තුවාල සිදුකිරීම සහ අනතුරින් පසු රියදුරු මාරු කර පලා යාම යන චෝදනා යටතේයි.එවක වැලිකඩ පොලිස් ස්ථානාධිපතිවරයා ලෙස කටයුතු කළ සහකාර පොලිස් අධිකාරී සුදත් අස්මඩල අත්අඩංගුවට ගන්නා ලෙස නීතිපතිවරයා උපදෙස් දී ඇත්තේ මෙම සිදුවීමට අදාළව සාක්ෂි වසන් කිරීමේ චෝදනා යටතේයි.